Mange faktorer påvirker din boligs risiko for at blive ramt af vandskader efter skybrud. Alle boliger kan blive ramt af et skybrud, men der vil være enorm forskel på, hvordan boliger – selv i det samme område – påvirkes af voldsomme regnmængder.
Risikoen for oversvømmelse stiger fx markant, hvis du bor i en lavning og har en kælder. Det påvirker også risikoen, hvad du selv har gjort for at begrænse oversvømmelser. Har du fx installeret et højvandslukke, lagt omfangsdræn eller gjort andre lignende ting, falder risikoen. Det er også afgørende, hvordan kloakkerne i dit nærområde er rustet til at håndtere et skybrud.
Videncentret Bolius har udviklet en risikoberegner, der kan give dig et indblik i, hvilke faktorer der påvirker risikoen for oversvømmelse, der hvor du bor. Bemærk, at resultatet er baseret på offentligt tilgængelige data, som kan være behæftet med usikkerheder. Prøv risikoberegneren her.